
Ieinteresētajiem piegādātājiem



Par informācijas sniegšanu


Rīgas Stradiņa universitātes iepirkuma komisija (turpmāk – Komisija) atklāta konkursa “Apvienotā projektēšana un būvdarbi Dārza ielas 1A un Dārza ielas b/n, Rīgā autostāvvietas un saistītās infrastruktūras izbūvei”, Id. Nr. RSU 2026/140/AK, ietvaros 14.09.2026. un 15.09.2026. ir saņēmusi ieinteresēto piegādātāju jautājumus. 

Komisija uz jautājumiem (tos citējot) sniedz šādu atbildi:

	2026.gada 14.septembrī  saņemtie jautājumi

	[bookmark: _Hlk201236585]1.jautājums

	1. Autostāvvietu skaits un izbūvējamā teritorija
TS 4. pielikuma ieceres skices piezīmes; BTU 1.2., 8.11., 8.14. un 8.15. punkts.
TS 4. pielikumā norādīts, ka skice ir konceptuāla un informatīva un projektēšanā jāorientējas uz autostāvvietu skaitu līdz 50. Lūdzam noteikt minimālo obligāti nodrošināmo stāvvietu skaitu un paskaidrot, vai 50 vietas ir maksimālais skaits vai plānošanas orientieris. Vai kopējā skaitā ietilpst vietas cilvēkiem ar kustību traucējumiem un elektroauto uzlādes vietas?
Lūdzam precizēt obligāti labiekārtojamās teritorijas robežas un prasību attiecībā uz skicē iekrāsotās cieto segumu zonas pilnīgu izbūvi. Vai pieļaujama mazāka segumu platība, ja tiek sasniegts noteiktais funkcionālais rezultāts? Kā tiks vērtēta atbilstība un noteikts darbu apjoms, ja koku aizsardzības vai institūciju nosacījumu dēļ iecerēto stāvvietu skaitu nevar nodrošināt?

	Atbilde
	Komisija skaidro, ka projektēšanas risinājumā jāparedz ne mazāk kā 50 autostāvvietas. 50 autostāvvietas ir minimālais obligāti nodrošināmais skaits, nevis maksimālais ierobežojums.
Autostāvvietu skaita palielināšana virs 50 nav pašmērķis. Projektēšanas gaitā jānodrošina optimāls un racionāls teritorijas izmantojums, ievērojot satiksmes drošības, vides pieejamības, koku saglabāšanas, lietusūdens apsaimniekošanas, teritorijas labiekārtojuma un citas normatīvajos aktos un kompetento institūciju nosacījumos noteiktās prasības. Autostāvvietu skaita palielināšana virs 50 paredzama tikai tad, ja tā nerada nesamērīgu papildu inženiertehnisko risinājumu, iekārtu vai būvdarbu nepieciešamību un ar tiem saistītu būtisku izmaksu pieaugumu. Konkrētais risinājums projektēšanas gaitā saskaņojams ar Pasūtītāju.
Kopējā autostāvvietu skaitā ietilpst arī normatīvajos aktos noteiktās autostāvvietas personām ar kustību traucējumiem, kā arī elektrotransportlīdzekļiem paredzētās stāvvietas. Elektrotransportlīdzekļu uzlādes iekārtu piegāde un uzstādīšana šā Iepirkuma ietvaros nav paredzēta; jāprojektē un jāizbūvē Tehniskajā specifikācijā noteiktā infrastruktūra to uzstādīšanai nākotnē.
Tehniskās specifikācijas 4. pielikumā pievienotā skice ir konceptuāla un informatīva, un tajā norādītais autostāvvietu, brauktuvju, gājēju zonu un cieto segumu izvietojums nav uzskatāms par obligāti precīzi realizējamu risinājumu. Pretendentam projektēšanas gaitā jāizstrādā optimāls teritorijas plānojums atbilstoši faktiskajai situācijai, izpētes rezultātiem, normatīvo aktu prasībām un kompetento institūciju nosacījumiem.
Skicē attēlotās cieto segumu zonas pilnīga izbūve nav pašmērķis. Pieļaujama mazāka un/vai citādi konfigurēta cieto segumu platība, ja tiek nodrošināts noteiktais funkcionālais rezultāts, tai skaitā nepieciešamais autostāvvietu skaits, droša transportlīdzekļu manevrēšana, gājēju kustība, vides pieejamība un pārējās Tehniskajā specifikācijā noteiktās prasības. Plānojumā vienlaikus jānodrošina racionāls līdzsvars starp cietajiem segumiem, gājēju infrastruktūru, apstādījumiem un zaļo zonu.
Obligāti labiekārtojamā teritorija ir Tehniskajā specifikācijā noteiktā projektēšanas un būvdarbu teritorija, savukārt konkrētais cieto segumu, apstādījumu, gājēju infrastruktūras un citu labiekārtojuma elementu apjoms un izvietojums precizējams projektēšanas gaitā atbilstoši saskaņotajam risinājumam.
Ja projektēšanas gaitā tiek konstatēti objektīvi, no Pretendenta neatkarīgi normatīvie, tehniskie, koku aizsardzības vai kompetento institūciju noteikti ierobežojumi, kuru dēļ pēc teritorijas plānojuma optimizācijas nav iespējams nodrošināt 50 autostāvvietas, Pretendentam tas tehniski jāpamato un jāiesniedz Pasūtītājam optimizēts alternatīvais risinājums, nodrošinot maksimāli iespējamo autostāvvietu skaitu. Atkāpe no minimālā 50 autostāvvietu skaita pieļaujama tikai pēc attiecīgā pamatojuma izvērtēšanas un Pasūtītāja rakstveida saskaņojuma.
Komisija informē, ka saistībā ar iepriekš minēto Komisija 21.09.2026. ir veikusi grozījumus Atklātā konkursa 2.pielikumā “Tehniskā specifikācija” prasībās. 
Komisija lūdz skatīt Iepirkuma dokumentāciju ar 2026.gada 21.septembrī veiktajiem grozījumiem un sekot līdzi pasūtītāja informācijai Elektronisko iepirkumu sistēmā e-konkursu apakšsistēmā https://www.eis.gov.lv/EKEIS/Supplier/Procurement/178171


	2.jautājums

	2. Lietusūdens novades risinājums
BTU 4.1., 4.4., 4.8.–4.12. punkts.
BTU paredz centralizētās novades izvērtēšanu, bet infiltrāciju pieļauj ar tehnisku un ekonomisku pamatojumu. Lūdzam sniegt pasūtītāja rīcībā esošos tīklu turētāja nosacījumus: iespējamo pieslēguma vietu un augstuma atzīmes, pieļaujamo noteces apjomu, tīkla kapacitātes ierobežojumus un nepieciešamo priekšattīrīšanu.

	Atbilde
	Komisija informē, ka Pasūtītāja rīcībā nav tīklu turētāja tehnisko noteikumu vai citas informācijas par konkrētu lietusūdens kanalizācijas pieslēguma vietu un tās augstuma atzīmēm, pieļaujamo noteces apjomu, tīkla kapacitātes ierobežojumiem vai nepieciešamo priekšattīrīšanu, izņemot Iepirkuma dokumentācijā un tās pielikumos ietverto informāciju.
Konkrētais lietusūdens apsaimniekošanas risinājums nosakāms būvniecības ieceres dokumentācijas izstrādes laikā, izvērtējot faktisko situāciju, reljefu, grunts un hidroloģiskos apstākļus, esošos inženiertīklus, infiltrācijas iespējas, kā arī saņemot projektēšanai nepieciešamos tehniskos noteikumus. Tehniskā specifikācija paredz Pretendentam pienākumu izvērtēt esošās lietusūdens novadīšanas sistēmas, drenāžu, infiltrācijas iespējas un hidroloģiskos apstākļus. 
Nepieciešamo izpētes darbu veikšana, tehnisko noteikumu saņemšana, optimālā lietusūdens apsaimniekošanas risinājuma izstrāde un tā saskaņošana ar attiecīgajām institūcijām un inženiertīklu turētājiem ir Pretendenta projektēšanas darbu sastāvdaļa. Tehniskā specifikācija paredz nepieciešamības gadījumā veikt arī hidroloģiskos un citus kvalitatīvai projektēšanai nepieciešamos izpētes darbus.

	3.jautājums

	3. Elektroapgādes pārvietošanas projekta apjoms un redakcija
Abi TS 6. pielikuma PDF faili; projektēšanas uzdevums Nr. 30AT00-04/TN-88963; ELT rasējumi.
Pielikumā pievienots AS “Sadales tīkls” elektroenerģijas tīklu pārvietošanas projekts Dārza ielā 1, zemes vienībā 01000642017, kā arī atsevišķs rasējumu fails par sadalnes izbūvi. Rasējumos ir atšķirīgi datumi, tostarp 31.03.2026. un 30.04.2026. Lūdzam norādīt saistošo redakciju un publicēt tai atbilstošu vienotu darbu un materiālu apjomu sarakstu.
Vai esošo sadaļņu un kabeļu demontāža, jaunās sadalnes izbūve, pārslēgumi, atslēgumi, segumu atjaunošana un nodošana tīkla turētājam pilnā apjomā jāiekļauj šajā piedāvājumā, vai tos nodrošina pasūtītājs cita līguma ietvaros? Lūdzam norādīt projekta saskaņošanas un realizācijas statusu, atbildības robežas, maksājumu veicēju un plānoto pabeigšanas termiņu. Lūdzam atsevišķi identificēt autostāvvietas elektroapgādes pieslēguma punktu un tam pieejamo jaudu; tīklu pārvietošanas projektu nevar viennozīmīgi uztvert kā jaunā pieslēguma jaudas apliecinājumu.

	Atbilde
	Komisija precizē, ka Iepirkuma dokumentācijai tiek pievienota aktuālā informatīvā elektroapgādes skice, datēta ar 31.03.2026., kas Pretendentiem izmantojama kā izejas informācija būvniecības ieceres dokumentācijas izstrādei. Skice pievienota, lai norādītu AS “Sadales tīkls” perspektīvās sadalnes potenciālo novietojumu un ļautu Pretendentam to ņemt vērā autostāvvietas un ar to saistītās infrastruktūras projektēšanā.
Skicē attēlotie AS “Sadales tīkls” elektroapgādes tīklu pārbūves darbi, tostarp esošo sadaļņu un kabeļu demontāža, jaunās sadalnes izbūve, esošo kabeļu pārslēgšana un citi ar AS “Sadales tīkls” tīklu pārbūvi saistītie darbi, nav iekļaujami šī Atklātā konkursa Pretendenta piedāvājuma līgumcenā. Minēto darbu realizācija tiek organizēta atsevišķa iepirkuma ietvaros.
Līdz ar to Pretendentam nav nepieciešams sagatavot vai cenot atsevišķu šajā skicē attēloto AS “Sadales tīkls” darbu un materiālu apjomu. Pretendenta pienākums šī Atklātā konkursa ietvaros ir ņemt vērā perspektīvās sadalnes novietojumu un savstarpēji koordinēt autostāvvietas būvniecības ieceres risinājumus ar AS “Sadales tīkls” infrastruktūru un tās izbūves risinājumiem.
Komisija norāda, ka šim Atklātam konkursam pievienotā ar 31.03.2026. datētā skice nav uzskatāma par autostāvvietas elektroapgādes pieslēguma tehniskajiem noteikumiem un neapliecina autostāvvietai pieejamo elektroapgādes jaudu. 
Autostāvvietas elektroapgādei nepieciešamais pieslēguma risinājums, pieslēguma punkts un nepieciešamā jauda precizējami būvniecības ieceres dokumentācijas izstrādes laikā atbilstoši projektētajam risinājumam un AS “Sadales tīkls” nosacījumiem. 
Atbilstoši Tehniskās specifikācijas 1.3.8. punktam Uzņēmējs nodrošina nepieciešamā elektroapgādes pieslēguma risinājuma izstrādi, nepieciešamās jaudas noteikšanu, tehnisko noteikumu saņemšanu un izpildi, projektēšanu un saskaņošanu, kā arī koordinē AS “Sadales tīkls” veicamos darbus ar šā Iepirkuma ietvaros veicamajiem būvdarbiem. Ar minēto projektēšanu, tehnisko noteikumu izpildi un saskaņošanu saistītās izmaksas ir iekļaujamas Uzņēmēja piedāvājumā.
Pasūtītājs sedz AS “Sadales tīkls” noteikto pieslēguma maksu, tai skaitā AS “Sadales tīkls” piemērotos maksājumus, kas saistīti ar pieslēgumam nepieciešamās jaudas nodrošināšanu, kā arī AS “Sadales tīkls” veicamo pieslēguma izbūves vai pārbūves darbu izmaksas un slēdz ar AS “Sadales tīkls” nepieciešamos līgumus.
Pasūtītāja finansējuma robeža ir AS “Sadales tīkls” noteiktā elektroietaišu piederības robeža. No minētās piederības robežas visa Objekta teritorijas iekšējā elektroapgādes infrastruktūra, tostarp tās projektēšana un izbūve līdz projektā paredzētajiem patērētājiem, ir Pretendenta darbu apjomā un iekļaujama piedāvātajā līgumcenā.
Lai novērstu atšķirīgas Iepirkuma dokumentācijas interpretācijas, Pasūtītājs pievieno informatīvu elektroapgādes skici, kas datēta ar 31.03.2026. 
Komisija lūdz skatīt Iepirkuma dokumentāciju ar 2026.gada 21.septembrī veiktajiem grozījumiem un sekot līdzi pasūtītāja informācijai Elektronisko iepirkumu sistēmā e-konkursu apakšsistēmā https://www.eis.gov.lv/EKEIS/Supplier/Procurement/178171


	4.jautājums

	4. Elektroauto uzlāde un jaudas rezerve
BTU 8.7. punkts.
Prasībā paredzētas vismaz četras uzlādes vietas ar katras stacijas maksimālo jaudu līdz 22 kW, vienlaikus lietojot formulējumus par perspektīvu infrastruktūru. Lūdzam precizēt, vai šajā līgumā jāpiegādā un jānodod ekspluatācijā darbojošās uzlādes stacijas vai jāizbūvē tikai sagatavojošā infrastruktūra.
Lūdzam noteikt uzlādes punktu un fizisko iekārtu skaitu, obligāti nodrošināmo jaudu vienā punktā, vienlaicīgo kopējo slodzi, dinamiskas slodzes vadības pieļaujamību un perspektīvās rezerves apjomu. Četri vienlaikus ar 22 kW darbojošies punkti veidotu 88 kW slodzi pirms pārējo patērētāju pieskaitīšanas. Lūdzam norādīt, kas sedz jaudas palielināšanas un pieslēguma izmaksas, kā arī vai cenā jāiekļauj uzlādes vadības, norēķinu sistēmas un licences.

	Atbilde
	Komisija precizē, ka šī Atklātā konkursa ietvaros elektroauto uzlādes iekārtas nav jāpiegādā un jāuzstāda.
Pretendentam jāprojektē un jāizbūvē visa nepieciešamā Objekta teritorijas infrastruktūra četru 22 kW elektroauto uzlādes iekārtu uzstādīšanai nākotnē, tostarp nepieciešamās kabeļu trases, aizsargcaurules, kabeļi un pieslēguma izvadi, kā arī jāparedz nepieciešamā vieta sadalnē, aizsardzības un komutācijas aparatūra.
Infrastruktūra jāprojektē un jāizbūvē tā, lai nākotnē būtu iespējams uzstādīt un pieslēgt 4 × 22 kW uzlādes iekārtas, nepārbūvējot jaunizbūvētos segumus un kabeļu trases.
Pašas uzlādes iekārtas, to programmatūra, norēķinu sistēmas un licences piedāvājumā nav jāiekļauj.
Līdz uzlādes iekārtu uzstādīšanai paredzētajiem pieslēguma izvadiem jābūt droši noslēgtiem un aizsargātiem. Risinājums jāprojektē un jāizbūvē tā, lai uzlādes iekārtu neuzstādīšana netraucētu autostāvvietas nodošanu ekspluatācijā.
Elektroapgādes izbūves izmaksu robeža ir AS “Sadales tīkls” noteiktā elektroietaišu piederības robeža. Pasūtītājs sedz tikai AS “Sadales tīkls” pieslēguma daļas izbūves vai pārbūves izmaksas līdz minētajai piederības robežai un AS “Sadales tīkls” noteikto pieslēguma maksu, kā arī slēdz nepieciešamos līgumus ar AS “Sadales tīkls”.
No AS “Sadales tīkls” noteiktās elektroietaišu piederības robežas visa Objekta teritorijas iekšējā elektroapgādes infrastruktūra ir Uzņēmēja darbu apjomā un tās izmaksas jāiekļauj piedāvātajā līgumcenā, tostarp elektroapgādes infrastruktūra, kas nepieciešama perspektīvajām 4 × 22 kW elektroauto uzlādes iekārtām.
Pretendents nodrošina nepieciešamā elektroapgādes pieslēguma risinājuma projektēšanu, tehnisko noteikumu saņemšanu un izpildi, nepieciešamos saskaņojumus, kā arī koordinē AS “Sadales tīkls” veicamos pieslēguma darbus ar Objekta teritorijā veicamajiem būvdarbiem.


	5.jautājums

	5. Topogrāfija un grunts apstākļi
TS 4. pielikuma topogrāfiskā pamatne; BTU 1.1., 1.9. un 4.10. punkts; darbu grafika 1.1. pozīcija.
TS 4. pielikuma pamatnē norādīts 2022. gada topogrāfiskais uzmērījums, savukārt izpētes darbu veikšana paredzēta līguma izpildē. Lūdzam izsniegt pasūtītāja rīcībā esošo jaunāko topogrāfiju rediģējamā formātā un ģeotehniskos datus, tostarp par uzbērumiem, vājas nestspējas grunti, gruntsūdens līmeni un filtrācijas īpašībām. Ja šādu datu nav, lūdzam to apstiprināt.
Lūdzam precizēt līgumā paredzēto risku un izmaksu sadalījumu, ja izpētē konstatēta būtiska grunts nomaiņas, atsūknēšanas vai īpašas grunts apsaimniekošanas nepieciešamība, kuru nevarēja noteikt no iepirkuma dokumentiem. Lūdzam norādīt visiem pretendentiem vienotus sākotnējos pieņēmumus šo risku novērtēšanai, ja pasūtītājs tādus paredz.

	Atbilde
	Pasūtītājs informē, ka Iepirkuma dokumentācijai ir pievienota 2022. gada topogrāfiskā pamatne. Papildus, atsaucoties uz Pretendenta lūgumu, Komisija EIS pievieno tās rīcībā esošo 2025. gada 29. maija būvju situācijas plānu DWG formātā – “Darza_iela_1_1A_buvju_situacijas_plans_2905_2025.dwg”.
Minētais DWG fails tiek nodots kā informatīvs izejas materiāls piedāvājuma sagatavošanai un nav uzskatāms par aktuālu topogrāfisko uzmērījumu vai par tādu informāciju, kas aizstāj Pretendenta pienākumu iegūt projektēšanai nepieciešamos aktuālos izejas datus.
Pasūtītāja rīcībā nav ģeotehniskās izpētes datu par grunts sastāvu un nestspēju, uzbērumiem, gruntsūdens līmeni vai grunts filtrācijas īpašībām.
Atklātais konkurss tiek īstenots pēc “projektē un būvē” principa, un nepieciešamo izpētes darbu veikšana ir Pretendenta darbu sastāvdaļa. Tehniskās specifikācijas 2.1.1. punkts paredz Pretendentam pienākumu izvērtēt Iepirkuma dokumentācijā un tās pielikumos ietverto informāciju, veikt Objekta apsekošanu dabā, nepieciešamos precizējošos uzmērījumus, šurfus, atsegumus, ģeotehnisko izpēti, laboratoriskos izmeklējumus un citus izpētes darbus, ja tie nepieciešami kvalitatīvas būvniecības ieceres dokumentācijas izstrādei.
Attiecīgi aktuālas topogrāfiskās informācijas iegūšana un projektēšanai nepieciešamās ģeotehniskās un citas izpētes veikšana jāparedz Pretendenta piedāvājumā un ir iekļaujama piedāvātajā līgumcenā.
Pasūtītājs nenosaka Pretendentiem vienotus sākotnējos pieņēmumus par paredzamo grunts nomaiņas apjomu, gruntsūdens līmeni, filtrācijas īpašībām vai citiem izpētē nosakāmiem parametriem, jo Pasūtītāja rīcībā nav objektīvu datu šādu pieņēmumu noteikšanai. Uzņēmējam projektēšanas gaitā, pamatojoties uz veikto izpēti, jāizstrādā konkrētajiem faktiskajiem apstākļiem tehniski pamatots risinājums.
Tehniskajā specifikācijā paredzētie un kvalitatīva, pilnībā funkcionējoša Objekta izbūvei objektīvi nepieciešamie darbi, tostarp grunts nomaiņa vai stabilizācija, ja tās nepieciešamība izriet no faktiskajiem grunts apstākļiem un izstrādātā tehniskā risinājuma, ir Uzņēmēja darbu apjomā un jāņem vērā, sagatavojot piedāvājumu.
Komisija lūdz skatīt Iepirkuma dokumentāciju ar 2026.gada 21.septembrī veiktajiem grozījumiem, tai skaitā  pielikumu: “Darza_iela_1_1A_buvju_situacijas_plans_2905_2025.dwg”, un sekot līdzi pasūtītāja informācijai Elektronisko iepirkumu sistēmā e-konkursu apakšsistēmā https://www.eis.gov.lv/EKEIS/Supplier/Procurement/178171


	6.jautājums

	6. Piekļuves kontrole un videonovērošana
BTU 3.2., 3.5., 3.6., 3.11. un 3.13. punkts.
Lūdzam precizēt, vai piedāvājumā jāiekļauj pilnībā darbojošās piekļuves kontroles un videonovērošanas sistēmas ar aktīvajām iekārtām vai tikai to kabeļu infrastruktūra. Lūdzam norādīt iebrauktuvju un barjeru skaitu, paredzēto autorizācijas veidu un prasības transportlīdzekļu numuru atpazīšanai, ja tāda nepieciešama.
Integrācijas cenas noteikšanai lūdzam sniegt RSU esošo sistēmu ražotājus, platformu un programmatūras versijas, pieejamos interfeisus, pieslēguma punktus un atbildības robežas. Videonovērošanai lūdzam noteikt minimālās attēla kvalitātes un pārklājuma prasības, ierakstu glabāšanas ilgumu, esošās sistēmas brīvo kapacitāti un to, kam jānodrošina serveri, licences, datu pārraide un konfigurēšana.
Lūdzam noteikt šajā iepirkumā iekļauto demontāžu, esošo tīklu pārbūvju un ārpus abu objekta zemes vienību robežām veicamo darbu apjoma robežas, kā arī to, kas nodrošina trešo personu saskaņojumus un zemes lietošanas tiesības. Lūdzam norādīt būvdarbu laikā obligāti saglabājamos piekļuves maršrutus un darba laika ierobežojumus, kas jāņem vērā darbu organizācijas izmaksās.

	Atbilde
	Komisija precizē, ka transportlīdzekļu piekļuves kontroles sistēma šī Atklātā konkursa ietvaros jāprojektē un jāizbūvē kā pilnībā funkcionējoša sistēma.
Piekļuves kontroles sistēmā jāparedz divas automātiskās paceļamās barjeras – viena iebraukšanas un viena izbraukšanas kustības kontrolei. Precīzs barjeru un braukšanas joslu izvietojums nosakāms būvniecības ieceres dokumentācijas izstrādes laikā atbilstoši galīgajam teritorijas plānojumam un satiksmes organizācijas risinājumam.
Piekļuves zonas plānojumā un izbūvē papildus jāparedz fizisks norobežojums, kas nepieļauj transportlīdzekļu iebraukšanu vai izbraukšanu, apejot vai apbraucot barjeras. Norobežojuma veidu, izvietojumu un konstruktīvo risinājumu nosaka projektētājs, nodrošinot tā savietojamību ar teritorijas labiekārtojumu, gājēju kustību, satiksmes drošību un operatīvā transporta piekļuves prasībām.
Piekļuves kontroles sistēmai jānodrošina transportlīdzekļu valsts reģistrācijas numuru automātiska atpazīšana (ANPR) un autorizētu transportlīdzekļu automātiska piekļuve. Papildus jānodrošina autorizācijas iespēja ar RSU piekļuves kontroles sistēmā izmantotajiem identifikācijas līdzekļiem (kartēm), kā arī barjeru attālinātas vadības iespēja.
Transportlīdzekļu detekcijai un barjeru drošai darbībai jāparedz indukcijas cilpas un cilpu detektori (loop detector) vai tehniski līdzvērtīgs risinājums, nodrošinot transportlīdzekļu konstatēšanu un aizsardzību pret barjeras aizvēršanos transportlīdzekļa kustības laikā.
Uzņēmēja darbu un piedāvājuma apjomā jāiekļauj visas pilnībā funkcionējošas sistēmas izveidei nepieciešamās iekārtas un darbi, tostarp abas barjeras, fiziskais norobežojums, ANPR kameras/iekārtas, karšu lasītāji, kontrolieri, indukcijas cilpas un detektori, nepieciešamā elektroapgādes un datu pārraides infrastruktūra, kā arī sistēmas darbībai nepieciešamā programmatūra, licences, pieslēgšana, konfigurēšana, testēšana un integrācija ar Pasūtītāja infrastruktūru.
Lai novērstu atšķirīgas Iepirkuma dokumentācijas interpretācijas, Komisija lūdz skatīt Iepirkuma dokumentāciju ar 2026.gada 21.septembrī veiktajiem grozījumiem, tai skaitā  Tehniskās specifikācijas 1.pielikuma “Būves tehniskais uzdevums projektēšanai un būvdarbiem” punktos Nr. 3.2., 3.5., 3.6., 3.11. un 3.13. un sekot līdzi pasūtītāja informācijai Elektronisko iepirkumu sistēmā e-konkursu apakšsistēmā https://www.eis.gov.lv/EKEIS/Supplier/Procurement/178171


	7.jautājums

	7. Apgaismojuma obligātie parametri
BTU 2.1.–2.4. un 2.11. punkts.
BTU 2.1. punktā vairāki gaismekļu parametri formulēti kā ieteicami, savukārt 2.3. punktā IP66 un IK08 noteikti kā obligāti minimumi. Lūdzam precizēt, kuri no 2.1. punktā norādītajiem parametriem, tostarp 137 lm/W, 100 000 h L90B10 un piecu gadu garantija, ir obligāti atbilstības kritēriji.
Lūdzam norādīt piemērojamo apgaismojuma klasi vai tās noteikšanai nepieciešamos ekspluatācijas datus un apstiprināt ekvivalenta gaismekļa novērtēšanas kritērijus. Tas nepieciešams salīdzināmu iekārtu piedāvājumu saņemšanai pirms cenas iesniegšanas.

	Atbilde
	Komisija informē, ka 21.09.2026. ir veikti grozījumi  Tehniskās specifikācijas 1.pielikuma “Būves tehniskais uzdevums projektēšanai un būvdarbiem” prasībās par teritorijas apgaismojuma risinājumiem.
Lai nodrošinātu vizuāli vienotu risinājumu ar citās RSU teritorijās jau izbūvēto ārtelpas apgaismojumu, projektā primāri paredzams RSU teritorijā jau izmantotā tipa gaismeklis Philips StreetSaver Gen2 BPP008 LED-MP 830 PSU I GR 60P. Ja minētais gaismeklis nav pieejams vai tā izmantošana konkrētajā projektēšanas risinājumā nav tehniski pamatota, pieļaujams tehniski, funkcionāli un vizuāli līdzvērtīgs LED gaismeklis, saglabājot RSU teritorijās izmantotā ārtelpas apgaismojuma dizaina principu. Kā alternatīva izmantojams arī RSU parkos un zaļajās zonās izmantotā CityVario Post Top tipa gaismeklis vai tam tehniski, funkcionāli un vizuāli līdzvērtīgs risinājums.
Gaismekļiem noteiktās minimālās aizsardzības prasības tiek precizētas: aizsardzības pakāpe - ne zemāka par IP65, mehāniskās izturības pakāpe – ne zemāka par IK08. Paredzamā gaismekļu krāsu temperatūra  - 3000 K.
Apgaismojuma klase nosakāma būvniecības ieceres dokumentācijas izstrādes laikā atbilstoši teritorijas funkcijai, projektētajam teritorijas plānojumam, transportlīdzekļu un gājēju kustībai, konfliktzonām un faktiskajiem ekspluatācijas apstākļiem, ievērojot LVS EN 13201 standartu sērijas vai līdzvērtīga standarta prasības. BID sastāvā jāiesniedz apgaismojuma aprēķins, kas pamato izvēlēto apgaismojuma klasi, gaismekļu skaitu un izvietojumu un apliecina projektētā risinājuma atbilstību noteiktajām apgaismojuma prasībām.
Piedāvājot citu gaismekli, tā līdzvērtība vērtējama pēc tehniskās, funkcionālās un vizuālās atbilstības, tostarp izvērtējot tā piemērotību ārtelpas ekspluatācijai, aizsardzības un mehāniskās izturības pakāpi, krāsu temperatūru, fotometriskos parametrus un spēju ar projektēto izvietojumu nodrošināt nepieciešamos apgaismojuma parametrus.
Lai novērstu atšķirīgas Iepirkuma dokumentācijas interpretācijas, Komisija lūdz skatīt Iepirkuma dokumentāciju ar 2026.gada 21.septembrī veiktajiem grozījumiem, tai skaitā  Tehniskās specifikācijas 1.pielikuma “Būves tehniskais uzdevums projektēšanai un būvdarbiem” punktos Nr. 2.1.–2.4., 2.8., 2.9. un 2.11. un sekot līdzi pasūtītāja informācijai Elektronisko iepirkumu sistēmā e-konkursu apakšsistēmā https://www.eis.gov.lv/EKEIS/Supplier/Procurement/178171


	8.jautājums

	8. Piedāvājumu iesniegšanas termiņa pagarinājums
Ņemot vērā nepieciešamos precizējumus, lūdzam pagarināt piedāvājumu iesniegšanas termiņu līdz 2026. gada 30. septembrim plkst. 11.00. Termiņa pagarinājums ļaus pretendentiem izvērtēt saņemtās atbildes, kā arī sagatavot pilnvērtīgus un salīdzināmus piedāvājumus. Neskaidru sākotnējo pieņēmumu gadījumā pretendenti var cenā iekļaut atšķirīgus darbu apjomus, kas apgrūtina piedāvājumu objektīvu salīdzināšanu.

	Atbilde
	Komisija informē, ka piedāvājumu iesniegšanas termiņš ir pagarināts.
Komisija informē, ka papildus ir veikti grozījumu Atklātā konkursa 2.pielikuma “Tehniskā specifikācija” 1.3.7. punktā attiecībā uz atmežošanas procedūru, atmežošanas kompensāciju un kompensējamās mežaudzes nodrošināšanu.
Komisija lūdz skatīt Iepirkuma dokumentāciju ar 2026.gada 21.septembrī veiktajiem grozījumiem un sekot līdzi pasūtītāja informācijai Elektronisko iepirkumu sistēmā e-konkursu apakšsistēmā https://www.eis.gov.lv/EKEIS/Supplier/Procurement/178171

	2026.gada 15.septembrī saņemtais jautājums

	9.jautājums

	Pēc objekta apsekošanas, vēršamies pie Pasūtītāja ar lūgumu ievietot EIS objekta DWG failu.

	Atbilde
	Atsaucoties uz Pretendenta lūgumu, Komisija EIS pievieno Pasūtītāja rīcībā esošo Objekta DWG failu iecerei un Objekta DWG failu “Darza_iela_1_1A_buvju_situacijas_plans_29.05.2025.dwg” un “TS 4.pielikums:_Atmežojamā platība _iecere_1208_2026”
DWG fails tiek nodots kā informatīvs izejas materiāls piedāvājuma sagatavošanai. Tajā ietvertie risinājumi un elementu izvietojums nav uzskatāmi par nemaināmiem vai Uzņēmējam saistošu projektēšanas risinājumu.
Būvniecības ieceres dokumentācijas izstrādes laikā Uzņēmējam jāparedz optimāla un racionāla projektēšanai pieejamās teritorijas izmantošana, nodrošinot Tehniskajā specifikācijā noteikto autostāvvietu skaitu un vienlaikus sabalansējot autostāvvietu, gājēju infrastruktūras, ietvju, apstādījumu, zaļās zonas un citas nepieciešamās infrastruktūras izvietojumu.
DWG faila nodošana neatbrīvo Uzņēmēju no pienākuma veikt projektēšanai nepieciešamos apsekojumus, uzmērījumus un izejas datu pārbaudi un aktualizēšanu.
Komisija lūdz skatīt Iepirkuma dokumentāciju ar 2026.gada 21.septembrī veiktajiem grozījumiem un sekot līdzi pasūtītāja informācijai Elektronisko iepirkumu sistēmā e-konkursu apakšsistēmā https://www.eis.gov.lv/EKEIS/Supplier/Procurement/178171





Komisija informē, ka Atklātā konkursa iepirkuma dokumentācijā 2026.gada 21.septembrī ir veikti grozījumi.

Komisija informē, ka piedāvājumu iesniegšanas termiņš ir pagarināts.

Lūdzu sekot līdzi pasūtītāja informācijai Elektronisko iepirkumu sistēmā e-konkursu apakšsistēmā https://www.eis.gov.lv/EKEIS/Supplier/Procurement/178171

